Хьэщыкъуей Олег Нанэ и лэкъум
Нанэ и лэкъумыр
сшхыми,
зызмыгъэнщI,
Iэпэр къису
щытми,
Пщтыру зы
къэсщтэнщ…
Бырыбыжрэ
щабэу,
Сытым хуэдэу
IэфI.
Хызогъауэ шатэм —
ЩыIэкъым
нэхъ сфIэфI!..
Си къуэш цIыкIур…
Си къуэш цIыкIур согъэжей,
Си къуэш цIыкIур схуэмыжей.
И нэ цIыкIур зэтримыпIэ,
Зигъэхъейурэ сегъэбампIэ.
— Мис къэкIуэнщи уд фызыжь,
Уидыгъунщ уэ зы пщэдджыжь.
Уэ къэпщIэнщ итIанэ псыхьэ
Псыхъуэм жэкIэ зэрыдыхьэ,
Псы кхъузанэкIэ къэпхьынщ,
И шыуаным из хуэпщIынщ.
Уд фызыжьу нэджэIуджэр
Уэ умыщIэ зэрыбзаджэр.
КъыпэщIэхуэр зыIуредзэ,
Ар и шыпхъущ-тIэ
НэжьгъущIыдзэ!..
Си къуэш цIыкIур согъэжей,
Iурихауэ ар мэжей…
Уд фызыжьми НэжьгъущIыдзи
Мэз дадэжь, фыхуейм
къагуэвдзэ.
Сахуэхъунщ сэ псоми хуэфI,
Жей, си къуэш, укъикI нэхулъэфI!
ЩIалэфI нэгу!
— Хэт урикъуэ, щIалэфI цIыкIу,
Илъэс дапщи ухъурэ?
Сэ уэ цIыкIур узмыцIыху,
Сытуи зыбгъэлIыхъурэ!..
— Сэ сырикъуэщ ди дадэ,
ПIытIэкIэ къызоджэ.
Илъэсищ сыхъуащи-тIэ —
ТIэкIу зызогъэбзаджэ…
Сэ иджыри соджэгуф,
ПщIым нэсыхукIи собжэ.
Уэ уи Iэпэр щIэбгъэшэху,
Сэ уэрамым сожэ…
Хьэрхьуп
Хъуп, хъуп,
Хьэрхьуп,
КъуакIэбгыкIэр
Зи хэщIапIэ,
Ди деж къакIуэ зэ
ХьэщIапIэ.
Дэ кIэртIофыр
КъэттIыжащ,
Пхъыр щIыунэм
Етхьэхащ.
Уэ ди хадэм
Щыулъэпхъащэ,
Щыбгъуэтынщ абы
ЦIыв пIащэ…
Хъуп, хъуп,
Хьэрхъуп…
